आयकर विभाग ने केजरीवाल को नया नोटिस थमाया  
टीम अन्ना के प्रमुख सदस्य अरविंद केजरीवाल को आयकर विभाग ने नया नोटिस थमाते हुए उनसे 9 लाख रुपये का बकाया इस महीने के अंत तक देने को कहा है।
टीम अन्ना के प्रमुख सदस्य अरविंद केजरीवाल को आयकर विभाग ने नया नोटिस थमाते हुए उनसे 9 लाख रुपये का बकाया इस महीने के अंत तक देने को कहा है। इससे पहले मुख्य आयकर आयुक्त कार्यालय ने मामले में उन्हें 5 अगस्त को नोटिस भेजा था।  सूत्रों ने कहा कि केजरीवाल को ताजा नोटिस भेजा गया है। आयकर विभाग का कहना है कि केजरीवाल ने उन बांड शर्तों का उल्लंघन किया, जिनके तहत वह अपनी सेवा के दौरान दो साल के लिए अध्ययन अवकाश पर गए थे। विभाग ने उनसे भुगतान करने को कहा।  सूत्रों के मुताबिक केजरीवाल से इस महीने के अंत तक धन जमा करने को कहा गया है। इस बारे में पूछे जाने पर केजरीवाल ने कहा कि वह उचित जवाब देंगे। भारतीय राजस्व सेवा के अधिकारी रहे केजरीवाल से उन बांड की शर्तों के कथित उल्लंघन के मामले में बकाया देने को कहा गया है, जिनके तहत उन्होंने नवंबर 2000 से 2002 के बीच दो साल तक अध्ययन अवकाश लिया था।  जब दिल्ली आयकर विभाग ने 2007 और 2008 में केजरीवाल को उनका बकाया देने के लिए नोटिस भेजा था, तो उन्होंने जवाब में कहा था कि वह इससे छूट के हकदार हैं। केजरीवाल और टीम अन्ना के अन्य सहयोगियों ने नोटिस जारी किए जाने पर कहा था कि सरकार का यह विभाग अपने राजनीतिक आकाओं के निर्देशों पर काम कर रहा है।  केजरीवाल का दावा है कि उन्होंने बांड संबंधी किसी प्रावधान को नहीं तोड़ा और अपना अध्ययन अवकाश खत्म होने पर दोबारा काम पर आने के बाद नियमानुसार तीन साल की अवधि के बाद नौकरी से इस्तीफा दिया था।